钦定古今图书集成/明伦汇编/氏族典/第153卷 > 袁一骥
## 钦定古今图书集成/明伦汇编/氏族典/第153卷 > 袁一骥

按《江阴县志》：“一骥，字季友，其大父甫有还金之德。甫
生三子，长尧臣，次舜臣，俱膺乡荐。次禹臣，为郡庠生。
生一骥，万历壬午登贤书，癸未成进士，以年少告，授
顺天府学教授，升国子监助教。既转礼部，历仪曹、祠
曹。请复建文纪号，升济南宪副，转粤东大参，寻晋东
省宪长。闻父病乞归，不遑候命。直指论调，补楚臬。父”
丧。服除，补闽藩右辖，转左辖，以佥都抚闽。时税珰高
采横恣，一骥缚其羽翼，笞系珰，衔之。乘国丧撤卫，拥
众入抚署劫一骥。一骥挺身挥谕之，乃具疏闻，凡五
上，得报可。责采激变撤回。一骥即疏乞归。